Aalborg Håndbolds træner Stefan Madsen er gæst i TV2 Nords podcast "Tredje halvleg med Brix & Jørgensen". Hør podcasten i artiklen. - Jeg ved jo godt, jeg skulle bevise mig på en anden måde end Nikolaj Jacobsen, siger Aalborg Håndbolds træner Stefan Madsen, der gerne tager syv gange rundt i en rundkørsel og gemmer på en musikalsk hemmelighed. Hans egen definition af ”forsvindende få landskampe” er lige nøjagtig nul. Da Stefan Madsen som træner for Danmarks mest vindende klub i nyere tid skulle samle depechen op efter blandt andre Nikolaj Jacobsen og Jesper Jensen, vidste han godt, han ikke kunne gøre det samme. -	Da (Henrik, red.) Møllgaard kom hjem fra Paris, og jeg skulle fortælle ham, om han skulle gå et halvt skridt til højre, tror jeg, han ville studse engang og tænke: "Er du nu sikker på det?", fortæller Stefan Madsen. Sådan beskriver Stefan Madsen sin usikkerhed, da han overtog jobbet som chef for verdensstjernerne i Aalborg Håndbold, alt imens han som spiller kun var playmaker i Maribo. Det afslører han i seneste afsnit af TV2 Nords podcast, ' Tredje halvleg med Brix & Jørgensen '. -	De her manglende landskampe gør, at den magt, man bliver tildelt, skal man være ekstremt opmærksom på hvilken type leder, man kan være. Jeg ved jo også godt, hvem jeg kom efter, siger Stefan Madsen. Succestræner på nordjysk Siden han trådte til som chef, er han blevet dansk mester tre gange. Men i mellemtiden er klubben katapulteret i verdenseliten som et fast top otte-hold i verden. Med en trup, der næsten minder om håndboldudgaven af det legendariske baskethold Harlem Globetrotters. Og hvor det indimellem slår gnister mellem tometer-mændene, og 'lille-Stefan' skal sætte sig igennem. -	Der har været situationer, hvor jeg har været nødt til at være oppe at stå: "Husk lige hvem der er holdkammerater på lørdag". Og når det er mig, der står med fløjten, vil de gøre ALT for at tage røven på mig, siger Stefan Madsen og sløret for, hvad der foregår, når der ikke er 5000 mennesker i Gigantium. -	Jeg har sågar stoppet en opvarmning, hvor jeg måtte sige: "Det går ikke. Det kan vi ikke styre det her", for i håndbold kan vi jo godt lide at varme op med fodbold, siger han og forklarer, at det altid betyder ’ung’ mod ’gammel.’ Men hvem, der er værst, afslører han ikke. Til gengæld har de på holdet flere forskellige former for straf - blandt andet en pinlig kasket til at afløse Mikkel Hansens pandebånd, hvis man taber fodboldkampen. Måtte støtte sig til stjerne under historisk kamp Stefan Madsen har dog altid haft fokus på det miljø, der skal herske - selv til fodboldkampene. Det betyder også, at spillerne ikke bærer nederlaget i opvarmningen med over i resten af træningen eller kampene. -	De fleste spillere er i stand til at se på sig selv udefra og sige: "Hold da op, kom jeg derud?", siger Stefan Madsen - til podcastværternes store overraskelse over den slags selvindsigt hos konkurrencemennesker. -	Vi skal ikke blive så selvfede, at vi tror, vi har opskriften på det hele, som Stefan Madsen får sagt. Til gengæld kan Aalborg-træneren blive gasblå i ansigtet og klø hovedbunden til ukendelighed, når bølgerne går højst på banen, Før sit livs vigtigste kamp var Stefan Madsen ved at tabe fatningen. To gange. - Der skulle jeg holde fast i mig selv, siger han. Træneren, der havde været både ungdomskoordinator og assistent, stod i spidsen for Aalborg Håndbolds største kamp nogensinde, Champions League-semifinalen mod Mikkel Hansens Paris Saint-Germain. Havde ondt af TV2 Nord-reporter Første gang, han tabte fatningen var, da anfører René Antonsen løb ind på halgulvet i Köln som den første. Anden gang var 60 minutters håndbold senere, da Lukas Sandell helt uhørt bankede Aalborg i finalen. - Det var SÅ uventet og nærmest uvirkeligt, at jeg måtte rive fat i vores store støtte Møllgaard ude på bænken for ikke at tilte rundt, husker Stefan Madsen og lægger ikke skjul på, hvor kæmpe stort det var var, inden han sender en venlig tanke til TV2 Nords Mogens Jørgensen. - Jeg havde jo faktisk ondt af dig, Mogens. "Kunne vi ikke bare lige tage ham i baglommen?" tænkte jeg, siger Stefan Madsen om TV2 Nord-reporteren, der havde fulgt Aalborg Håndbold hele vejen fra stadionhallen til Champions League-finalen, men som grundet corona-regler måtte køre alene til Köln og Final 4. I TV2 Nords podcast ’Tredje halvleg med Brix & Jørgensen’ kan du også høre om en situation, der for alvor tændte op i Stefan Madsens raseri og temperament - en situation, hvor succestræneren tog Mogens Jørgensens parti. Det og meget andet om Madsens orkestrering af verdensstjernerne, og hvem hans eget livs vigtigste træner var, kan du høre i TV2 Nords nye sportspodcast.

Opsummering:
Succestræneren for verdensstjernerne i Aalborg Håndbold fortæller i TV2 Nords nye podcast om, hvad der sker uden for kampbanen.